ጠ/ሚ አብይ ለኢትዮጵያና ለምስራቅ አፍሪካ የሰላም መልዕክት ይዘው መጥተዋል – አምባሳደር ጄምስ ሞርጋን
ጠቅላይ ሚኒስትር አብይ አሕመድ ለኢትዮጵያ እና ለምስራቅ አፍሪካ የሰላም መልዕክት ይዘው መጥተዋል ሲሉ በኢትዮጵያ የደቡብ ሱዳን አምባሳደር ጄምስ ሞርጋን ገለፁ፡፡አምባሳደሩ ከዋልታ ቴሌቪዥን ጋር ባደረጉት ቆይታ አመታትን ያስቆጠረዉን የኢትዮጵያና ኤርትራ ጉዳይ ጠቅላይ ሚኒስትር አብይ ወደ ስልጣን በመጡ በጥቂት ወራት ጊዜ ውስጥ መፍታታቸዉ ጎልቶ የሚወጣ ታሪካዊ ስራ መሆኑንም ተናግረዋል፡፡ጠቅላይ ሚኒስትር አብይ ስልጣን ከያዙ ወዲህ በሃገሪቱ የፓለቲካ ትራንስፎርሜሽን መምጣቱን አምባሳደሩ ገልጸው፣ ይህም ሰላም እና መረጋጋትን እንዲሁም በኢትዮጵያዉያን መካከል እርቅ እንዲሰፍን ትልቅ የሰላም ምዕራፍ ከፍተዋል ብለዋል፡፡ጠቅላይ ሚኒሰትሩ በደቡብ ሱዳን የእርቅ ስምምነት ላይ ባደረጉት ጉልህ አስተዋፅኦ ሀገሪቱ አሁን ላይ እንደተረጋጋችና የሀገሪቱ ዜጎች በስደት ከነበሩባቸው ኢትዮጵያ፣ ኬንያ፣ ማዕከላዊ ሪፐብሊክ አፍሪካ እና ከሱዳን አገራት እየተመለሱ መሆናቸውን ገልፀዋል፡፡ደቡብ ሱዳን እኤአ በ2011 ከሱዳን ከተገነጠለች በኋላ ብዙም ሳትቆይ ወደ ደም አፋሳሽ የእርስ በእርስ ጦርነት ዉስጥ መግባቷ ይታወሳል፡፡ከስድስት ወር በፊት የደቡብ ሱዳን መንግስትና ተቃዋሚ ኃይሎች አዲስ አበባ ላይ ባደረጉት የሰላም ስምምነት አሁን ላይ ሀገሪቷ አንፃራዊ ሰላም አግኝታለች፤ የኢጋድ ሊቀመንበሯ ኢትዮጵያም ለስምምነቱ የበኩሏን ድርሻ ተወጥታለች፡፡ 